**II daļa**

**UZ SĒKLU SHĒMĀM ATTIECINĀMIE NOTEIKUMI UN NORĀDĪJUMI**

# A IEDAĻA. INFORMĀCIJA, KAS ATTIECAS UZ VISĀM SHĒMĀM

**(izņemot dārzeņus)**

ESAO SHĒMA SĒKLU ŠĶIRŅU SERTIFIKĀCIJAI VAI SĒKLU KONTROLEI STARPTAUTISKAJĀ TIRDZNIECĪBĀ © OECD 2021

## Lēmuma V pielikums Kopīgie noteikumi un norādījumi

**Kopīgie noteikumi un norādījumi**

### 1. Vispārēji jautājumi

**2. Šķirņu un vecākaugu komponentu piemērotības atzīšana**

**3. Sertifikācijai piemēroto šķirņu un vecākaugu komponentu saraksts**

**4. Sēklu kategoriju apzīmējumi**

**5. Pirmsbāzes, bāzes un sertificētu sēklu ražošana**

**6. Bāzes sēklu un sertificētu sēklu ražošana ārpus šķirnes reģistrācijas valsts**

**7. Sēklu ražošanas kontrole**

**8. Sēklu pēcpārbaudes testi**

**9. Sēklu partijas un saiņojumu noslēgšana**

**10. Sēklu saiņojuma satura identifikācija**

**11. Pārsaiņošana un atkārtota etiķetēšana citā valstī**

**12. Pārbaudes sertificētu stiebrzāļu sēklu maisījumu ražošanai**

**13. Hibrīdo stiebrzāļu un tauriņziežu šķirņu kombināciju sēklu sertificēšana**

**14. Hibrīdā rapša šķirņu kombināciju sēklu sertificēšana**

**15. Hibrīdās kukurūzas šķirņu kombināciju sēklu sertificēšana**

**16. Sertificētu kukurūzas šķirņu sēklu maisījumu ražošanas pārbaudes**

**Kopīgie pielikumi**

**1. pielikums. Shēmā lietoto terminu definīcijas**

**2. pielikums. Sertifikātu un sēklu partiju atsauces numuri**

**3. pielikums. ESAO etiķetes vai sēklu saiņojumu marķējumu specifikācijas**

**4. pielikums. Sertifikāta paraugs un analīžu rezultāti**

**5. pielikums. Nosacījumi darbībām, ko sēklu sertifikācijas procesā oficiālā uzraudzībā veic pilnvarotas personas un laboratorijas**

**6. pielikums. Kārtība, kādā shēma ir paplašināma, lai lauka apskates vajadzībām tajā iekļautu šķirnes, kas tiek pētītas iekļaušanai nacionālajā sarakstā**

**7. pielikums. Minimālās prasības starptautiskā tirgus apritē laistu sertificētu stiebrzāļu sēklu maisījumu ražošanai**

**Kopīgie noteikumi un norādījumi**

**Šie kopīgie noteikumi un norādījumi attiecas uz visām ESAO sēklu shēmām. Īpaši izņēmumi ir norādīti ierāmējumos.**

**1. Vispārēji jautājumi**

1.1. ESAO sēklu shēmas attiecas uz (konkrētajās shēmās aprakstīto) kultūraugu šķirņu sēklām, kas ir ražotas, apstrādātas, paraugotas, marķētas un ievietotas noslēgtos saiņojumos saskaņā ar turpmākajos punktos aprakstītajiem noteikumiem un norādījumiem, kuros noteiktais uzskatāms par minimālajām prasībām.

1.2. Saskaņā ar dažādajām shēmām sertifikācijai derīgo sugu saraksts ir norādīts attiecīgās shēmas 2. pielikumā. Šo sarakstu var paplašināt saskaņā ar attiecīgo valstu pilnvaroto iestāžu kopīgu vienošanos.

1.3. Dalībvalstīs par minētās shēmas īstenošanu atbild attiecīgo valstu valdības, šim mērķim izraugoties pilnvarotās iestādes.

## 2. Šķirņu un vecākaugu komponentu piemērotības atzīšana

2.1. Šķirnes iekļauj shēmā tikai tad, ja vismaz vienā dalībvalstī ar pārbaudēm (tostarp salīdzinošos lauka izmēģinājumos) ir iegūti apmierinoši rezultāti. Šīs pārbaudes veic valsts pilnvarotā iestāde vai kompetenta valsts iestāde[[1]](#footnote-1), ko pilnvarojusi vai atzinusi valsts pilnvarotā iestāde. Šīm pārbaudēm jābūt balstītām uz starptautiski atzītām vadlīnijām[[2]](#footnote-2).

2.2. Veicot šķirnes pārbaudi, pārliecinās, ka šķirne ir atšķirīga un ka tā ir pietiekami vienveidīga un stabila tās pazīmju izpausmē.

2.3. Valsts pilnvarotajai iestādei ir jāizsniedz oficiāls šķirnes un hibrīdo šķirņu vecākaugu komponentu apraksts, vai arī tās oficiālā uzraudzībā šo aprakstu sagatavo pilnvarotā vai atzītā kompetentā valsts iestāde, kas minēta 2.1. punktā. Aprakstam jābūt precīzam un pietiekamam, lai šķirni varētu identificēt. Aprakstā iekļauj šķirnes būtiskās morfoloģiskās, fizioloģiskās vai citas papildu īpašības, kas to atšķir no citām vienas sugas šķirnēm ar nosacījumu, ka tās ir iekļautas šķirnes aprakstā un šķirnes pārbaudes vadlīnijās[[3]](#footnote-3).

2.4. Oficiālo aprakstu glabā valsts pilnvarotā iestāde, kas atbild par šķirnes reģistrāciju, vai arī tas tiek glabāts šīs iestādes vārdā. Apraksta kopiju pēc pieprasījuma nodrošina citām valsts pilnvarotajām iestādēm. Hibrīdo šķirņu gadījumā vecākaugu komponentu apraksts pēc pieprasījuma jādara pieejams citām valsts pilnvarotajām iestādēm.

2.5. Izplatot oficiālo aprakstu, tam jābūt identificējamam kā autentiskam, ja tas saņemts tieši no valsts pilnvarotās iestādes.

2.6. Valsts pilnvarotā iestāde vai kompetentā iestāde, ko pilnvarojusi valsts pilnvarotā iestāde un kas atrodas valsts pilnvarotās iestādes oficiālā uzraudzībā, saglabā šķirnes un hibrīdo šķirņu vecākaugu komponentu standartparaugu. Standartparaugs pārstāv šķirni. Šķirnes apraksts un oficiālais galīgais šķirnes paraugs ir atsauce, kuru izmanto valsts pilnvarotā iestāde, lai pārbaudītu šķirnes identitāti un šķirnes tīrību, veicot sēklas lauka apskati un kontrollauciņu pārbaudi.

2.7. Šķirnēm jābūt piemērotām audzēšanai un izmantošanai vismaz vienā valstī, un valsts var pieprasīt pārbaudes, lai apstiprinātu, ka šķirne ir piemērota audzēšanai tās teritorijā.

## 3. Sertifikācijai piemēroto šķirņu un vecākaugu komponentu saraksts

3.1. Katrā valstī pēc 2. noteikumā minēto pārbaužu veikšanas publicē shēmai atbilstošo šķirņu oficiālo nacionālo sarakstu un to katru gadu pārskata. Šajos sarakstos skaidri jānorāda sinonīmi un homonīmi.

3.2. Saskaņā ar minēto shēmu drīkst sertificēt tikai sarakstā ietvertās šķirnes un vecākaugu komponentus. Ja sarakstā iekļautā šķirne ir hibrīdā šķirne, uzskata, ka sarakstā ir iekļauti arī vecākaugu komponenti (skatīt 2.2. noteikumu). Inbredlīnijas vai krustojumus kā potenciālus vecākaugu komponentus var uzskaitīt arī atsevišķi.

3.3. Katras attiecīgās sugas šķirnes sarakstos grupē šādi:

i) selekcionētās šķirnes, norādot to uzturētāju nosaukumus vai vārdus un uzvārdus, un adreses,

ii) vietējās šķirnes, norādot izcelsmes reģionu un tās personas vai organizācijas adresi, kam adresējami jautājumi par šķirni.

3.4. Šķirnes sarakstā netiek paturētas, ja nosacījumi to iekļaušanai shēmā vairs nav spēkā.

#### 3.5. ESAO šķirņu saraksts

3.5.1. To šķirņu saraksts, ko var sertificēt saskaņā ar ESAO sēklu shēmu, ir attiecīgo šķirņu oficiāls saraksts, ko valstu pilnvarotās iestādes ir atzinušas par piemērotām sertifikācijai saskaņā ar ESAO sēklu shēmu noteikumiem. Šķirņu sarakstā, ko ik gadu pārskata, pamatojoties uz shēmās iesaistīto pilnvaroto iestāžu paziņojumiem, iekļauj informāciju par šķirnes uzturētāju(-iem) un to valsts(-u) nosaukumu(-iem), kur šķirne ir reģistrēta. Saraksts nav ierobežots, un tam jāsniedz noderīga informācija, kad piemēro pašreizējās shēmas 5.2.2. un 5.3.2. noteikumu attiecīgi bāzes sēklām un sertificētām sēklām.

3.5.2. ESAO sekretariāts sniedz valsts pilnvarotajām iestādēm norādījumus par šķirņu iekļaušanu sarakstā.

3.5.3. Reģistrācijas valsts pilnvarotā iestāde ir atbildīga par šādiem jautājumiem:

i) nodrošināt, ka ESAO sarakstā iekļaujamā šķirne ir reģistrēta valsts oficiālajā sarakstā;

ii) paziņot par šķirnes uzturēšanu atbildīgās personas(-u) vārdu un uzvārdu vai organizācijas(-u) nosaukumu(-s);

iii) sadarboties ar šķirnes uzturētāju;

iv) pilnvarotajai iestādei pavairošanas valstī nodrošināt rakstisku vienošanos par sēklu pavairošanu ārpus reģistrācijas valsts, ja minētā pilnvarotā iestāde šādu rakstisku vienošanos pieprasa. Ja tiek pieprasīta rakstiska vienošanās, tajā jāsniedz sīkāka informācija par pavairojamo sēklu identitāti, hibrīdās šķirnes gadījumā jānorāda selekcijas formula un tās apzīmējums, jāapstiprina ievācamo sēklu kategorija un jāapstiprina šķirnes pašreizējais statuss nacionālajā sarakstā. Vienošanos var nosūtīt pa e-pastu;

v) pēc pieprasījuma kontrollauciņu pārbaužu vajadzībām valsts pilnvarotajai iestādei pavairošanas valstī iesniegt:

• oficiālo galīgo paraugu vai apstiprināto šķirnes standartparaugu, lai nodrošinātu autentisku atsauci uz šķirni;

• hibrīdās šķirnes gadījumā – oficiālos galīgos paraugus vai apstiprinātos vecākaugu komponentu standartparaugus;

vi) izveidot oficiālu šķirnes un – hibrīdās šķirnes gadījumā – vecākaugu komponentu aprakstu;

vii) pārbaudīt pavairojamo sēklu identitāti;

viii) jo īpaši šai iestādei:

• pēc konsultēšanās ar šķirnes uzturētāju jāgūst pārliecība, ka šķirne piedāvātajos apstākļos turpinās atbilst tās aprakstam;

• ja nepieciešams, pēc konsultēšanās ar šķirnes uzturētāju jālemj, vai pavairošanas valstī ir pieļaujama pavairošana vairāk par vienu paaudzi, un pozitīva lēmuma gadījumā

• jālemj par maksimālo šādas pavairošanas reižu skaitu;

• jālemj par to, cik sēklu ražas pieļaujams iegūt no kultūraugiem, ja no vienas sējas var iegūt vairāk par vienu sēklu ražu.

## 4. Sēklu kategoriju apzīmējumi

4.1. Shēmās ir noteiktas turpmāk minētās sēklu kategorijas:

- pirmsbāzes sēklas;

- bāzes sēklas;

- sertificētas sēklas.

## 5. Pirmsbāzes sēklu, bāzes sēklu un sertificētu sēklu ražošana

#### 5.1. Pirmsbāzes sēklas

Pēc pieprasījuma pirmsbāzes sēklas var oficiāli pārbaudīt, un šim nolūkam ir paredzēta speciāla etiķete. Izņemot hibrīdās šķirnes, ir būtiski noteikt pirmsbāzes sēklu stadiju pavairošanas ciklā, un jānorāda paaudžu skaits līdz sertificēto sēklu pirmajai paaudzei.

#### 5.2. Bāzes sēklas

5.2.1. Selekcionētās šķirnes

Par bāzes sēklu ražošanu ir atbildīgs uzturētājs, kas:

• konsultējoties ar pilnvaroto iestādi, lemj par to, kāds būs no vecākaugu materiāla iegūto paaudžu skaits pirms bāzes sēklām; šim skaitam esot stingri ierobežotam;

• uztur bāzes sēklu ražošanai pietiekamu sējamās sēklas daudzumu;

• nodrošina šķirnes pazīmju saglabāšanu;

• pēc pieprasījuma pilnvarotajai iestādei piegādā šo sēklu paraugus.

Ja bāzes sēklas tiek ražotas valstī, kas nav šķirnes reģistrācijas valsts, abu attiecīgo valstu pilnvarotajām iestādēm iepriekš ir jāvienojas par tehniskajiem nosacījumiem.

5.2.2. Vietējās šķirnes

Bāzes sēklas pilnvarotās iestādes uzraudzībā ražo noteiktajā reģistrācijas reģionā.

#### 5.3. Sertificētas sēklas

5.3.1. Sertificētu selekcionēto un vietējo šķirņu sēklas var ražot gan šķirnes reģistrācijas valstī, gan ārpus tās.

5.3.2. Sertificētu selekcionētu un vietējo šķirņu sēklu ražošanas tehniskie nosacījumi jāapstiprina pilnvarotajai iestādei, kam, konsultējoties ar šķirnes uzturētāju, jāizlemj, vai no bāzes sēklām drīkst iegūt vairāk nekā vienu sertificēto sēklu paaudzi un – pozitīva lēmuma gadījumā – atļauto paaudžu skaitu. Gadījumos, kad no vienas kultūraugu sējas var iegūt vairāk nekā vienu sēklu ražu, pilnvarotajai iestādei jāizlemj, kāds būs atļauto ražu skaits.

## 6. Pirmsbāzes sēklu, bāzes sēklu un sertificētu sēklu ražošana ārpus šķirnes reģistrācijas valsts

6.1. Pavairošanas valsts pilnvarotā iestāde ir atbildīga par šādiem jautājumiem:

i) apstiprināt *izsējamo* sēklu atbilstību ESAO sertifikācijai, nodrošinot, ka sēklu saiņojumiem ir piestiprinātas atbilstošās ESAO etiķetes un tiek izsniegts ESAO sertifikāts. Ja ESAO sertifikāta nav, tieši jāsazinās ar pilnvaroto iestādi reģistrācijas valstī, lai apstiprinātu sēklu atbilstību ESAO sertifikācijai;

ii) nodrošināt, ka, pirms iestājusies kultūraugu pārbaudes sezona, ir pieejams šķirnes vai – hibrīdās šķirnes gadījumā – tās vecākaugu komponentu oficiālais apraksts. Ja šķirne vēl nav reģistrēta nacionālajā šķirņu sarakstā, nodrošina, ka, pirms sākusies kultūraugu pārbaudes sezona, ir pieejams šķirnes vai – hibrīdās šķirnes gadījumā – tās vecākaugu komponentu oficiālais vai pagaidu apraksts. Aprakstam jābūt balstītam uz starptautiski atzītām vadlīnijām, piemēram, tām, ko nodrošina *UPOV* vai ESAO;

iii) nepieciešamības gadījumā nodrošināt, ka ir savlaicīgi pieejams apakšparaugs, kas ņemts no oficiālā galīgā parauga vai apstiprinātā šķirnes standartparauga, un papildus – hibrīdās šķirnes gadījumā – nodrošināt, ka ir pieejami apakšparaugi no oficiālajiem galīgajiem paraugiem vai apstiprinātajiem šķirnes vecākaugu komponentu standartparaugiem. Apakšparaugus izmanto kontrollauciņu apsēšanai, lai nodrošinātu autentisku atsauci uz šķirni vai vecākaugu komponentiem;

iv) darīt pieejamu(-us) oficiālo(-os) vai pagaidu aprakstu(-us) sēklaugu inspektoriem un kontrollauciņu reģistrētājiem pirms pārbaužu veikšanas un kontrollauciņu reģistrācijas;

v) nodrošināt, lai pie saražoto sēklu partiju saiņojumiem būtu piestiprinātas atbilstošas ESAO etiķetes;

vi) ja nav ESAO sertifikāta, tieši jāsazinās ar pilnvaroto iestādi reģistrācijas valstī.

## 7. Sēklu ražošanas kontrole

7.1. Sēklu pavairošanas valsts pilnvarotā iestāde ir atbildīga par shēmas īstenošanu saistībā ar attiecīgo ražošanu.

#### 7.2. Ražošanai un lauka apskatei izvirzītās prasības

7.2.1. Katrā dalībvalstī bāzes un sertificēto sēklu pavairošanai oficiāli piemēro prasības, kas apstiprinātas saskaņā ar minēto shēmu un kas nodrošina šķirnes identitāti un tīrību. Šīs prasības nedrīkst būt zemākas kā tās, kas minētas katras shēmas 1. pielikumā.

7.2.2. Valsts pilnvarotajai iestādei, pārbaudot augus atbilstošā ražošanas stadijā vai stadijās, ir jāpārliecinās par to, ka partija ir pieņemama.

7.2.3. “Sertificētas” kategorijas sēklu ražošanas gadījumā valsts pilnvarotā iestāde oficiālā uzraudzībā var atļaut neoficiāliem inspektoriem organizēt/veikt lauka apskati sēklu sertifikācijai saskaņā ar nosacījumiem, kas aprakstīti 5.A kopīgajā pielikumā. Valsts pilnvarotajai iestādei, kas nolemj izmantot šo metodi, jānosaka tās darbības joma (attiecīgā suga, teritorijas, apgabali un periods), jānodrošina oficiālās kontrolpārbaudes, paraugu ņemšana un pēcpārbaudes testi, un citas prasības, kas noteiktas 5.A pielikumā, un jāveic visi nepieciešamie pasākumi, lai garantētu shēmu izpratnē līdzvērtīgu apskati laukiem, ko pārbaudījis pilnvarots vai oficiālais inspektors.

7.3. Valsts pilnvarotajai iestādei jāveic visi iespējamie pasākumi, lai nodrošinātu, ka laikā starp ražas novākšanu, saiņojumu noslēgšanu un marķēšanu tiek saglabāta sēklu šķirnes identitāte un tīrība.

#### 7.4. Sēklu partiju paraugu ņemšana un sēklu analīze

7.4.1. *Sēklu partijas parauga ņemšana, saiņojumu noslēgšana un marķēšana*

7.4.1.1. Valsts pilnvarotā iestāde ņem sēklu partijas paraugus, noslēdz un marķē saiņojumus.

7.4.1.2. No katras iztīrītās bāzes un sertificēto sēklu partijas, kas ir iesniegta sertifikācijai, ņem oficiālu paraugu, un sēklu saiņojumus noslēdz un identificē vai marķē saskaņā ar 9. un 10. noteikuma prasībām. Paraugiem ir jābūt pietiekami lieliem, lai nodrošinātu atbilstību minētā noteikuma un 8. noteikuma prasībām.

|  |
| --- |
| Tikai **cukurbiešu un lopbarības biešu shēmā** – katras partijas parauga minimālais svars laboratorijas testu veikšanai ir 500 grami. |

Paraugu ņem saskaņā ar starptautiski pieņemtām sēklu paraugu ņemšanas metodēm, ko atzinusi valsts pilnvarotā iestāde.

7.4.1.3. Valsts pilnvarotā iestāde var pilnvarot personas bez oficiāla statusa sēklu paraugu ņemšanai, saiņojumu noslēgšanai un marķēšanai, kas tiek veikta oficiālā uzraudzībā saskaņā ar 5.B kopīgā pielikuma nosacījumiem. Ja valsts pilnvarotā iestāde ir nolēmusi izmantot šo kārtību, tai ir jādefinē šīs kārtības piemērošanas joma (attiecīgās darbības, sugas, sēklu kategorijas un personas). Valsts pilnvarotā iestāde ņem oficiālos kontrolparaugus, pārliecinās par to, vai ir veikta verifikācija un izpildītas citas 5.B kopīgajā pielikumā noteiktās prasības, un veic visus pasākumus, lai garantētu līdzvērtīgas darbības, ko veic pilnvarota persona vai oficiālais inspektors.

7.4.1.4. Daļai no katra parauga jābūt pieejamai 8. noteikuma prasību izpildei.

7.4.1.5. Citu daļu no katra parauga nodod laboratorijā sēklu analīžu veikšanai.

7.4.2. *Sēklu analīze*

7.4.2.1. Parauga sēklu analīzi veic oficiālā laboratorijā, ko norādījusi valsts pilnvarotā iestāde.

7.4.2.2. Parauga sēklas analizē, lai noteiktu to analītisko tīrību un dīgtspēju saskaņā ar starptautiski pieņemtām sēklu paraugu pārbaudes metodēm, ko atzinusi valsts pilnvarotā iestāde.

|  |
| --- |
| Tikai **cukurbietēm un lopbarības bietēm** – viendīgsta šķirnēm un kalibrētām sēklām jānosaka tā sēklu proporcija, kas dod tikai vienu dīgstu. |

7.4.2.3. Valsts pilnvarotā iestāde var pilnvarot neoficiālas laboratorijas veikt sēklu analīzi oficiālā uzraudzībā saskaņā ar 5.B pielikuma nosacījumiem. Ja valsts pilnvarotā iestāde ir nolēmusi izmantot šo kārtību, tai ir jādefinē šīs kārtības piemērošanas joma (attiecīgās darbības, sugas, sēklu kategorijas un personas). Valsts pilnvarotā iestāde veic oficiālo kontrolanalīzi, pārliecinās par to, vai ir veikta verifikācija un izpildītas citas 5.B kopīgajā pielikumā noteiktās prasības, un veic visus pasākumus, kas garantē līdzvērtīgu darbību, ko veic pilnvarota vai oficiāla laboratorija.

7.4.3. *Paraugu glabāšana*

Katra bāzes sēklu parauga trešo daļu uzglabā tik ilgi, cik iespējams, lai kontrollauciņos varētu veikt salīdzināšanu ar turpmākiem bāzes sēklu paraugiem. Trešo daļu no katra sertificēto sēklu parauga uzglabā vismaz vienu gadu.

|  |
| --- |
| 7.4.4. *Sertifikācijas standarti, kas attiecas tikai uz* ***cukurbiešu un lopbarības biešu*** *sēklām*  Partija tiks sertificēta tikai tad, kad tiks sasniegta atbilstība shēmas 1.B pielikumā dotajiem standartiem, izņemot gadījumu, kad bāzes sēklu dīgtspēja ir zemāka par standartu, tad sēklu partiju var apstiprināt kā bāzes sēklas ar nosacījumu, ka procentos izteiktā dīgtspēja tiek norādīta uz etiķetes. |

7.4.5. *Citas atbilstošās pārbaudes*

7.4.5.1. Ja lauka apskate un kontrollauciņa pārbaude ir pilnībā pabeigta un joprojām ir šaubas par sēklu partijas šķirnes identitāti, valsts pilnvarotā iestāde ir tiesīga veikt jebkuras citas papildu pārbaudes, kas norādītas Kontrollauciņu pārbaužu un sēklas lauku apskates vadlīniju III daļas pielikumā kā attiecīgajai šķirnei atbilstošas, un iegūt jebkādu papildu informāciju, kas pamatotu sertifikācijas lēmumu par attiecīgo sēklu partiju, tostarp ar starptautiski atzītiem bioķīmiskiem un molekulāriem paņēmieniem laboratorijā, kas minēta 7.4.2.1. noteikumā.

7.4.5.2. Valsts pilnvarotā iestāde var pilnvarot neoficiālas laboratorijas analīzes veikšanai. Ja valsts pilnvarotā iestāde nolemj izmantot šo kārtību, tai jānosaka šīs kārtības piemērošanas joma (attiecīgās darbības, sugas, kategorijas un personas). Valsts pilnvarotā iestāde pārliecinās par to, vai ir veikta verifikācija un izpildītas citas prasības, un veic visus pasākumus, kas garantē līdzvērtīgu darbību, ko veic pilnvarota vai oficiāla laboratorija.

|  |
| --- |
| ***7.5. Tikai cukurbietēm un lopbarības bietēm. Noteikumi par sēklas veidojošajām līnijām***  7.5.1. Ja bāzes sēklas veido vairākas atsevišķi ražotas līnijas, kontrolē katras atsevišķās līnijas ražošanu.  7.5.2 Sēklas, kas ievāktas no atsevišķas līnijas, marķē ar īpašu etiķeti, kas paredzēta sēklām, kuras “vēl nav līdz galam sertificētas”, kā aprakstīts 3. pielikumā. Šī etiķete parāda, ka sēklas nav bāzes sēklas un ka tās ir jāapstiprina, lai norādītu līnijas identitāti.  7.5.3. Ja bāzes sēklas veidojošo līniju ražošanā ir iesaistītas divas vai vairākas valstis, attiecīgo valstu pilnvarotās iestādes savstarpēji vienojas par pasākumiem. |

#### 7.6. Sertifikātu izsniegšana

Valsts pilnvarotā iestāde katrai saskaņā ar shēmu apstiprinātās pirmsbāzes, bāzes un sertificēto sēklu partijai var izsniegt šādus sertifikātus:

- par šķirnes tīrību saskaņā ar 4.A kopīgajā pielikumā sniegto paraugu;

- par analīžu rezultātiem saskaņā ar 4.B kopīgajā pielikumā izklāstīto procedūru.

Abiem šiem sertifikātiem ir viens un tas pats ESAO atsauces numurs (sk. 2. pielikumu).

#### 7.7. Sertifikācija citas paaudzes ietvaros

7.7.1. Bāzes sēklu partijas, kas tiek ražotas atbilstoši sistēmai, kura paredz oficiālas pārbaudes veikšanu iepriekšējai bāzes sēklu paaudzei, un kas ir pavairošanai nepieciešamo sēklu pārpalikums, valsts pilnvarotā iestāde var apstiprināt pārdošanai kā sertificētu sēklu pirmo paaudzi; šādas partijas nevar tikt atkārtoti marķētas kā bāzes sēklas.

7.7.2. Ja minētā paaudze vai iepriekšējās bāzes sēklu paaudzes tiek oficiāli kontrolētas, valsts pilnvarotās iestādes atzītās sēklu partijas var tikt marķētas kā “pirmsbāzes sēklas”, ja ir ievēroti šādi nosacījumi:

7.7.2.1. raža, no kuras iegūtas sēklas, ir pārbaudīta oficiāli noteiktā kārtībā un atzīta par atbilstošu vismaz standarta prasībām, kas tiek izvirzītas ražai, no kuras iegūst bāzes sēklas;

7.7.2.2. no sēklu saiņojumiem ir oficiāli noteiktā kārtībā noņemti paraugi, tie ir noslēgti un marķēti, izmantojot īpašas baltas etiķetes ar diagonālu violetu svītru, kā aprakstīts 3. pielikumā;

7.7.2.3. ir ievērotas visas bāzes sēklu kontrolei izvirzītās prasības, kas norādītas 7. un 8. noteikumā.

#### 7.8. Vienas un tās pašas šķirnes partiju apvienošana

7.8.1. Divas vai vairākas vienas un tās pašas šķirnes un paaudzes sertificētu sēklu partijas var apvienot pirms vai pēc eksportēšanas saskaņā ar valsts pilnvarotās iestādes noteikumiem valstī, kur sēklas tiek apvienotas. Apvienotajai sēklu partijai piešķir jaunu atsauces numuru un sēklu saiņojumu saturu identificē saskaņā ar 10. noteikumu; atbilstošos gadījumos piemēro 11. noteikumu.

7.8.2. Valsts pilnvarotā iestāde saglabā pierakstus, kuros atzīmēti to partiju atsauces numuri, kas apvienotas, un katras partijas īpatsvars.

7.8.3. Sēklu partijas apvieno tā, lai jaunā partija būtu viendabīga.

#### 7.9. Līdz galam nesertificētas sēklas

7.9.1. Sēklas, kas paredzētas eksportam no ražotājvalsts pēc lauka atzīšanas, bet pirms galīgās sertificēšanas, pēc kuras tās tiek atzītas par bāzes vai sertificētām sēklām, ir jāidentificē noslēgtos saiņojumos, izmantojot īpašu etiķeti, kas aprakstīta 3. pielikumā. Etiķete parādīs, ka sēklas atbilst 7.1.–7.3. noteikuma prasībām, bet vēl nav līdz galam sertificētas saskaņā ar 7.4. noteikuma prasībām.

|  |
| --- |
| Tikai **cukurbietēm un lopbarības bietēm** – ņem šo sēklu paraugus, saiņojumus noslēdz un norāda to saturu uz īpašas etiķetes, kas aprakstīta 3. pielikumā. Uz etiķetes būs redzams, ka sēklas atbilst 7.1.–7.3. noteikuma prasībām, bet vēl nav līdz galam sertificētas saskaņā ar 7.4. noteikuma prasībām. Paraugu glabā turpmākām atsaucēm. |

7.9.2. Sēklu ražotājvalsts un sēklu galīgās sertificēšanas valsts pilnvarotajām iestādēm ir jāapmainās ar būtisko informāciju. Sēklu ražotājvalsts pēc pieprasījuma sniedz visus atbilstošos datus par sēklu ražošanu. Sertificēšanas valsts automātiski sniedz ražotājvalsts pilnvarotajai iestādei informāciju par sertificētajiem apjomiem sēklu partijā, kas nav līdz galam sertificēta.

## 8. Sēklu pēcpārbaudes testi

#### 8.1. Testēšanas procedūras

8.1.1. Daļu no katra bāzes sēklu parauga (izņemot 8.2. noteikuma gadījumos) un noteiktu procentuālo daudzumu sertificēto sēklu paraugu, kas ņemti saskaņā ar 7.4.1. noteikumu, pārbauda, veicot pēcpārbaudes testu vai nu tūlīt, vai nākamajā sezonā pēc paraugu ņemšanas. Testu veic valsts pilnvarotā iestāde, vai tas tiek veikts šīs iestādes uzraudzībā. Testu nepiemēro paraugiem, kas ņemti saskaņā ar 11.4.2. noteikuma prasībām.

8.1.2. Procentuālo daudzumu sertificētu sēklu pēcpārbaudei nosaka valsts pilnvarotā iestāde. Parasti tie ir 5–10 procenti; svešapputes sugām vai šķirnēm šī proporcija parasti ir augstāka nekā pašapputes sugām vai šķirnēm, un to var mainīt ik gadu atbilstoši iepriekšējā gada pārbaudes rezultātiem. Jo īpaši valsts pilnvarotā iestāde var palielināt pēcpārbaudei paredzēto sertificēto sēklu daudzumu virs 10 % jebkurā konkrētā gadījumā, kad varētu būt neatbilstības risks, vai arī, ja iepriekšējā gadā pēcpārbaudi neizturējušo paraugu skaits līdzinās orientējošajam skaitam, kas norādīts turpmākajā tabulā.

|  |  |
| --- | --- |
| **Iepriekšējā gada pēcpārbaudi neizturējušo paraugu daudzums procentos** | **Minimālā pārbaužu proporcija, veicot kārtējā gada sertificēto sēklu pēcpārbaudi** |
| < 0,5 % | 5 % |
| 0,5 %–3,0 % | 10 % |
| > 3,0 % | 25 % |

8.1.3. Pēcpārbaudē pārbauda tās īpašības, kas izmantotas, lai nodrošinātu atbilstību 2.2. noteikuma prasībām.

8.2. Tajās sertifikācijas sistēmās, kurās pašapputes sugu vai šķirņu paaudzes pirms bāzes sēklu ražošanas tiek oficiāli pārbaudītas, bāzes sēklas var pārbaudīt tikai izlases veidā pirmspārbaudes lauciņos pirms sertificētu sēklu ražošanas.

8.3. Neatkarīgi no 8.1. noteikuma pēcpārbaude ir obligāta visiem sertificētu sēklu paraugiem, ja partija tiks izmantota turpmāku sēklu paaudžu ražošanai, un šajā gadījumā tā ir arī nākamās paaudzes pirmspārbaude.

8.4. Pirmspārbaudē pārbauda īpašības, kas izmantotas, lai nodrošinātu atbilstību 2.2. noteikuma prasībām. Ja kontrollauciņā tiek veikta pirmspārbaude, valsts pilnvarotā iestāde nedrīkst sertificēt sēklas, kas iegūtas no attiecīgās sēklu partijas, ja testa rezultāti no kontrollauciņa rāda, ka šķirnes identitāte vai tīrība nav saglabāta.

8.5. Ja ir ievēroti visi paredzētie nosacījumi, kas tostarp var iekļaut konkrēta maksājuma veikšanu, jebkuras sertificētās sēklu partijas īpašnieks saskaņā ar shēmu ir tiesīgs saņemt no valsts pilnvarotās iestādes paziņojumu par jebkuru veikto šķirnes identitātes un tīrības testu rezultātiem attiecībā uz šo sēklu partiju.

8.6. Citas atbilstošās pārbaudes

8.6.1. Ja lauka apskate un kontrollauciņa pārbaude ir pilnībā pabeigta un joprojām ir šaubas par sēklu partijas šķirnes identitāti, valsts pilnvarotā iestāde ir tiesīga veikt jebkuras citas papildu pārbaudes, kas norādītas Kontrollauciņu pārbaužu un sēklas lauku apskates vadlīniju III daļas pielikumā kā attiecīgajai šķirnei atbilstošas, un iegūt jebkādu papildu informāciju, kas nepieciešama sertifikācijai par katru sēklu partiju, tostarp ar starptautiski atzītiem bioķīmiskiem un molekulāriem paņēmieniem oficiāli atzītā laboratorijā, kas minēta 7.4.2.1. noteikumā.

8.6.2. Valsts pilnvarotā iestāde analīzes veikšanai var pilnvarot neoficiālas laboratorijas. Ja valsts pilnvarotā iestāde nolemj izmantot šo kārtību, tai jānosaka šīs kārtības piemērošanas joma (attiecīgās darbības, sugas, kategorijas un personas). Valsts pilnvarotā iestāde pārliecinās par to, vai ir veikta verifikācija un izpildītas citas prasības, un veic visus pasākumus, kas garantē līdzvērtīgu darbību, ko veic pilnvarota vai oficiāla laboratorija.

## 9. Sēklu partijas un saiņojumu noslēgšana

#### 9.1. Partiju viendabīgums

Sēklu partijām, kuru paraugus ņem saskaņā ar šiem noteikumiem, jābūt pēc iespējas viendabīgām. Valsts pilnvarotā iestāde var atteikties sertificēt jebkuru sēklu partiju, ja ir pierādījumi, ka tā nav pietiekami viendabīga.

#### 9.2. Partijas lielums

9.2.1. Partijas lielums katrā atsevišķā sēklu shēmā ir atšķirīgs, un tas norādīts katras shēmas aprakstā.

#### 9.3. Saiņojumu noslēgšana

9.3.1. Sēklu saiņojumus noslēdz paraugu ņemšanas laikā, un persona, kura ņem paraugu vai kuras uzraudzībā tas tiek darīts, to saturu identificē saskaņā ar 9.3.2. un 10. noteikuma prasībām.

Līdz galam nesertificētu sēklu saiņojumus parasti noslēdz persona, kura ņem paraugus sertifikācijai vai kuras uzraudzībā tas tiek darīts.

9.3.2. Sēklu saiņojumus noslēdz tā, lai tos nevarētu atvērt, nesabojājot saiņojumu vai neatstājot pazīmes, kas norāda, ka saiņojuma saturs varētu būt pārveidots vai mainīts. Jānodrošina, lai noslēgšanai izmantotais rīks darbotos efektīvi, vai nu iestrādājot tajā 9.3.1. punktā paredzēto etiķeti, vai izmantojot plombu. Šī prasība nav jāievēro, ja saiņojumu nevar izmantot atkārtoti.

## 10. Sēklu saiņojuma satura identifikācija

#### 10.1. Katra saiņojuma saturs jāapzīmē,

10.1.1. izmantojot jaunu valsts pilnvarotās iestādes izsniegtu etiķeti, kura atbilst 3. kopīgajā pielikumā sniegtajai specifikācijai un uz kuras nav pazīmju, ka tā būtu lietota iepriekš. Piesienamas etiķetes var lietot tikai kopā ar plombu. Uzlīmējamas etiķetes nedrīkst būt vairākkārt lietojamas,

*vai*

10.1.2. saiņojuma ārpusē neizdzēšami norādot visu informāciju, kas saskaņā ar 3. kopīgo pielikumu jānorāda uz etiķetes (tostarp norādi par etiķetes krāsu) atbilstoši tam, kā to apstiprinājusi valsts pilnvarotā iestāde.

10.2. Jebkuras etiķetes vai jebkuras iespiestās informācijas paraugs vienmēr jāiesniedz ESAO iepriekšējai apstiprināšanai.

10.3. Šajā noteikumā pieprasītās informācijas kopiju var ievietot arī katrā saiņojumā, bet tai ir jābūt skaidri atšķiramai no ESAO etiķetes saiņojuma ārpusē.

10.4. Bāzes sēklas nav jāapzīmē ar balto etiķeti, ja šīs bāzes sēklas tiek ražotas valstī, kurā tās paredzēts izmantot, un tām ir piestiprināta attiecīgās valsts etiķete ar visu nepieciešamo informāciju.

10.5. Valsts pilnvarotās iestādes veic atbilstošus pasākumus, lai aizsargātu ESAO sēklu shēmu neaizskaramību un ESAO etiķešu drošību.

## 11. Pārsaiņošana un atkārtota etiķetēšana citā valstī

11.1. Ar frāzi “pārsaiņošana un atkārtota etiķetēšana” saprot arī tādu etiķešu lietošanu, kas saskaņā ar 9.3.2. noteikumu var kalpot kā plombas, kā arī 10. noteikumā aprakstītās sēklu saiņojumu identifikācijas metodes.

11.2. Valsts pilnvarotajai iestādei, kas vēlas pārsaiņot un atkārtoti etiķetēt konkrētu citā valstī audzētu sēklu partiju, ir jāvienojas ar ražotājvalsts pilnvaroto iestādi tikai tad, ja atkārtotā etiķetēšana tiek veikta sertifikācijai citā sēklu kategorijā.

11.3. Bāzes sēklas un sertificētas sēklas, kas ir pārsaiņotas un atkārtoti etiķetētas saskaņā ar šiem noteikumiem, ir jāuzskata par “sēklām, kas sertificētas saskaņā ar ESAO {IERAKSTĪT NOSAUKUMU} sēklu shēmu”.

#### 11.4. Ja notiek pārsaiņošana un atkārtota etiķetēšana,

11.4.1. sākotnējās plombas un etiķetes noņem un visas darbības veic valsts pilnvarotās iestādes pilnvarota pārstāvja klātbūtnē, kas uzrauga pārsaiņošanu un atkārtoto etiķetēšanu;

11.4.2. uz jaunajām etiķetēm var saglabāt sākotnējo sēklu partijas atsauces numuru, bet, ja tiek piešķirts jauns numurs, valsts pilnvarotajai iestādei ir jāsaglabā sākotnējā numurā ietvertās ziņas vai arī tās jāiekļauj jaunajās etiķetēs. Etiķetēs norāda sākotnējo ražotājvalsti un paziņojumu par pārsaiņošanu un atkārtotu etiķetēšanu.

11.4.3. Kad tiek apvienotas sēklu partijas, apvienotajai partijai piešķir jaunas sēklu partijas atsauces numuru. Valsts pilnvarotā iestāde saglabā pierakstus, kuros norādīti to partiju atsauces numuri, kas tika apvienotas, un katras partijas īpatsvars. Ja partijas, kas tika apvienotas, ir ražotas dažādās valstīs, etiķetē jānorāda visas šīs valstis. No katras apvienotās partijas ņem paraugu, un daļu no parauga izmanto saskaņā ar 7.4. noteikuma prasībām.

11.4.4. Attiecīgi ievēro arī 10.3. noteikuma prasības.

## 12. Pārbaudes sertificētu stiebrzāļu sēklu maisījumu ražošanai

Sertificētu stiebrzāļu sēklu maisījumi ir atļauti ESAO Stiebrzāļu un tauriņziežu sēklu shēmā, Pazemes āboliņa un līdzīgu sugu sēklu shēmā un Labības sēklu shēmā. Stiebrzāļu maisījumiem var pievienot arī šādās sēklu shēmās ietilpstošo sugu šķirnes: Sorgo sēklu shēma, Krustziežu un citu eļļas vai šķiedraugu sugu sēklu shēma, Kukurūzas sēklu shēma. Minimālās atbilstības prasības ir aprakstītas 7. kopīgajā pielikumā.

## 13. Hibrīdo stiebrzāļu un tauriņziežu šķirņu kombināciju sēklu sertificēšana

Visu hibrīdo stiebrzāļu un tauriņziežu šķirņu kombināciju sēklas drīkst sertificēt saskaņā ar ESAO Stiebrzāļu un tauriņziežu sēklu shēmu. Minimālās atbilstības prasības ir aprakstītas minētās shēmas 3. pielikumā.

## 14. Hibrīdā rapša šķirņu kombināciju sēklu sertificēšana

Hibrīdā rapša (*Brassica napus* šķirne *oleifera)*) šķirņu kombināciju sēklas drīkst sertificēt saskaņā ar ESAO Krustziežu un citu eļļas vai šķiedraugu sugu sēklu shēmu. Minimālās atbilstības prasības ir aprakstītas minētās shēmas 3. pielikumā.

## 15. Hibrīdās kukurūzas šķirņu kombināciju sēklu sertificēšana

Hibrīdās kukurūzas šķirņu kombināciju sēklas drīkst sertificēt saskaņā ar ESAO Kukurūzas sēklu shēmu. Minimālās prasības ir aprakstītas Kukurūzas sēklu shēmas 3. pielikumā.

## 16. Pārbaudes kukurūzas šķirņu maisījumu sertificētu sēklu ražošanai

Sertificētu kukurūzas sēklu partiju šķirņu maisījumi ir sertificējami saskaņā ar ESAO Kukurūzas sēklu shēmu. Minimālās prasības ir aprakstītas Kukurūzas sēklu shēmas 4. pielikumā.

## Kopīgie pielikumi

### Šie kopīgie pielikumi attiecas uz visām ESAO sēklu shēmām. Īpaši izņēmuma gadījumi katrā kopīgajā pielikumā ir norādīti ierāmējumos.

**1. kopīgais pielikums  
Shēmā lietoto terminu definīcijas**

**1. Sēklas*[[4]](#footnote-4)***

To attiecīgo augu sēklas, ko audzē vienā vai vairākās shēmu dalībvalstīs, kas piedalās shēmās.

### 2. Valsts pilnvarotā iestāde

Dalībvalsts valdības izraudzīta iestāde, kas ir tai atbildīga par šo noteikumu un norādījumu ieviešanu.

### 3. Uzturētājs

Persona vai organizācija, kas atbild par tādas selekcionētas šķirnes ražošanu vai uzturēšanu, kas iekļauta nacionālajā sertificējamo šķirņu sarakstā saskaņā ar ESAO shēmu. Uzturētājs nodrošina, ka šķirne saglabā tās tipiskās iezīmes visā dzīves ciklā un hibrīdo šķirņu gadījumā tiek ievērota hibridizācijas formula. Var būt vairāki šķirnes uzturētāji.

### 4. Šķirne

4.1. Shēmās tiek atzītas divu veidu šķirnes: a) vietējās un b) selekcionētās.

4.2. ***Vietējā šķirne*** (kad tāda tiek atzīta) ir noteiktā izcelsmes reģionā ražota šķirne, kas oficiālo testu laikā ir bijusi pietiekami viendabīga, stabila un atšķirīga, lai to varētu atzīt, bet kas nav iegūta selekcijas darba rezultātā.

4.3. ***Selekcionēta šķirne*** ir šķirne, ko selekcionējot ir radījis selekcionārs. Selekcionētās šķirnes pēc to veida var būt nehibrīdas vai hibrīdas.

4.3.1. *Nehibrīda šķirne* ir kultūraugu kopa, ko var skaidri atšķirt pēc jebkādām pazīmēm (morfoloģiskām, fizioloģiskām, citoloģiskām, ķīmiskām vai citām) un kas saglabā savas atšķirīgās pazīmes pavairošanas gaitā (dzimumceļā vai bezdzimumceļā). Dažādās sugās ir dažādi nehibrīdo šķirņu veidi, un tāpēc tie attiecas uz dažādām shēmām, proti, tie ir šādi.

*4.3.1.1. Brīvas apputes šķirne*

Brīvas apputes šķirne ir kultūraugu kopa, ko var skaidri atšķirt pēc jebkādām pazīmēm (morfoloģiskām, fizioloģiskām, citoloģiskām, ķīmiskām vai citām) un kas saglabā savas atšķirīgās pazīmes pavairošanas gaitā.

*4.3.1.2. Sintētiska šķirne*

Sintētiska šķirne ir brīvas apputes šķirne, kas iegūta no konkrētiem elementiem. Tā nav homozigota, bet atrodas ģenētiskā līdzsvarā. Sertificēto sēklu paaudžu skaits ir stingri ierobežots.

*4.3.1.3. Kompozīta šķirne*

Kompozīta šķirne ir pirmā paaudze, kas ražota, nejaušināti pārojot lielu skaitu konkrētu vecākaugu.

4.3.2. *Hibrīdā šķirne* ir kultūraugu kopums, ko var skaidri atšķirt pēc jebkādām pazīmēm (morfoloģiskām, citoloģiskām, ķīmiskām vai citām) un kam uzturētājs ir noteicis īpašu hibridizācijas formulu.

### 5. Šķirnes reģistrācijas valsts

5.1. *Vietējās šķirnes* (kad tāda tiek atzīta) reģistrācijas valsts ir valsts, kurā atrodas šķirnes izcelsmes reģions. Vietējās šķirnes izcelsmes reģions ir noteikts lauksaimnieciskais apgabals, kurš ir viendabīgs klimatisko apstākļu ziņā un kurā tiek ievērota līdzīga lauksaimnieciskā prakse. Šā apgabala robežām jābūt noteiktām.

5.2. *Selekcionētas šķirnes* reģistrācijas valsts ir valsts, kurā šķirne ir reģistrēta oficiālajā nacionālajā katalogā pēc tam, kad tā sekmīgi izturējusi atšķirīguma, viendabīguma un stabilitātes testus.

### 6. Vecākaugu materiāls

Vismazākā vienība, ko uzturētājs izmanto šķirnes uzturēšanai, no kuras ar vienas vai vairāku paaudžu starpniecību ir iegūtas visas šķirnes sēklas.

### 7. Pirmsbāzes sēklas

Pirmsbāzes sēklas ir sēklas, kas iegūtas no paaudzēm pirms bāzes sēklām, un tās var būt jebkurā paaudzē starp vecākaugu materiālu un bāzes sēklām.

|  |
| --- |
| **Cukurbiešu un lopbarības biešu sēklu shēmā** pirmsbāzes sēklas netiek atzītas. |

### 8. Bāzes sēklas

#### 8.1. Vietējas šķirnes

Sēklas, kas ir ražotas oficiālā uzraudzībā no materiāla, kura atbilstība vietējai šķirnei ir oficiāli atzīta vienā vai vairākās saimniecībās, kas atrodas atbilstoši noteiktā izcelsmes reģionā, un ir paredzētas sertificētu sēklu ražošanai. Tām ir jāatbilst shēmā izvirzītajiem nosacījumiem, un šo nosacījumu izpilde ir jāapstiprina, veicot oficiālu pārbaudi.

#### 8.2. Selekcionētas šķirnes

Sēklas, par kuru ražošanu ir bijis atbildīgs uzturētājs un kuras ir ražotas saskaņā ar vispārpieņemto šķirnes uzturēšanas praksi un ir paredzētas sertificētu sēklu ražošanai. Bāzes sēklām ir jāatbilst attiecīgajiem shēmas nosacījumiem, un šo nosacījumu izpilde ir jāapstiprina, veicot oficiālu pārbaudi.

### 9. Sertificētas sēklas

#### 9.1. Nehibrīdās šķirnes

Sēklas, kuru izcelsme ir tieši no šķirnes bāzes sēklām vai sertificētām sēklām un kuras ir paredzētas sertificētu sēklu ražošanai vai tādu kultūraugu ražošanai, kas nav paredzēti sēklu ražošanai. Tām ir jāatbilst shēmā izvirzītajiem nosacījumiem, un šo nosacījumu izpilde ir jāapstiprina oficiālā pārbaudē.

Pirmā paaudze, kas iegūta no bāzes sēklām, ir:

- sertificētu sēklu 1. paaudze.

Tālākās paaudzes ir:

- sertificētu sēklu 2., 3. utt. paaudze, norādot attiecīgo paaudzi.

|  |
| --- |
| **Cukurbiešu un lopbarības biešu sēklu shēmā** sertificētās sēklas definē šādi.  Sēklas, kas ir bāzes sēklu pavairošanas pirmā paaudze un ir paredzētas cukurbiešu vai lopbarības biešu sakņu ražošanai. Tām ir jāatbilst shēmā izvirzītajiem nosacījumiem, un šo nosacījumu izpilde ir jāapstiprina oficiālā pārbaudē. |

|  |
| --- |
| **Pazemes āboliņa un līdzīgu sugu sēklu shēmā** sertificētas sēklas definē šādi.  **Sertificētas sēklas**  i) Ja šķirnei nav īpašu marķieru, kas ļautu vizuālā apskatē uz lauka to atšķirt no visām pārējām reģionā audzētajām šķirnēm, tostarp jebkuriem pašizsējas augiem, sertificētas sēklas ir sēklas, kas tieši cēlušās vai nu no bāzes sēklām, vai sertificētām šķirnes sēklām un ir paredzētas sertificētu sēklu ražošanai vai kultūraugu ražošanai tādiem mērķiem, kas nav sēklu ražošana. Tām ir jāatbilst shēmā izvirzītajiem nosacījumiem, un šo nosacījumu izpilde ir jāapstiprina oficiālā pārbaudē.  ii) Pirmā paaudze, kas iegūta no bāzes sēklām, ir:  - sertificētu sēklu 1. paaudze.  Tālākās paaudzes ir:  - sertificētu sēklu 2., 3. utt. paaudze, norādot attiecīgo paaudzi.  Pašizsējas un sēklu miera periodu dēļ sēklas, kas konkrētajā laukā saražotas otrajā un nākamajos ražas gados, būs paaudžu sajaukums, tāpēc šo sēklu paaudžu skaitu nenosaka. Šādas sēklas apzīmē ar etiķeti sarkanā krāsā, uz kuras ir norādīts “jauktas paaudzes”.  iii) Ja šķirnei ir īpaši marķieri, kas ļauj vizuālā apskatē uz lauka to atšķirt no visām pārējām reģionā audzētajām šķirnēm, sertificēto sēklu tiešajai izcelsmei nav jābūt no bāzes vai sertificētām sēklām un tās var ražot no kultūraugiem, kuros apskates gaitā netiek konstatēts vairāk par pieciem procentiem šīs vai radniecīgu sugu šķirņu augu ar līdzīgām sēklām. |

#### 9.2. Hibrīdās šķirnes

Sēklas, kas ir sievišķā vecākauga un vīrišķā vecākauga bāzes sēklu pirmās paaudzes krustojums, kas paredzētas kultūraugu ražošanai tādiem mērķiem, kas nav sēklu ražošana. Tām ir jāatbilst attiecīgajā shēmā izvirzītajiem nosacījumiem, un šo nosacījumu izpilde ir jāapstiprina oficiālā pārbaudē. Daudzpakāpju hibrīdu ražošanā dažreiz var izmantot sertificētas sēklas, lai ražotu putekšņu vai sēklas vecākaugus. Valsts pilnvarotā iestāde tās var pārklasificēt kā bāzes sēklas vienīgi šim konkrētajam nolūkam.

|  |
| --- |
| Turpmāk minētie sēklu veidi attiecas tikai uz **cukurbiešu un lopbarības biešu sēklu shēmu**.  i) Viendīgsta sēklas  Ģenētiski viendīgsta sēklas, kurām uzdīgušo kamoliņu īpatsvars ar vienu dīgstu nav mazāks par minimālo īpatsvaru, kas noteikts 1. pielikumā.  ii) Kalibrētas sēklas  Precīzai rindu sējmašīnai paredzētas sēklas, kam viendīgsta sēklas īpatsvars nav mazāks par minimālo īpatsvaru, kas noteikts 1. pielikumā.  iii) Dabiskās sēklas  Sēklas, kas iegūtas no novāktā materiāla, izmantojot parastos kaltēšanas un tīrīšanas procesus. |

#### Šos terminus piemēro tikai hibrīdām šķirnēm un sēklu shēmām, kurās ietilpst hibrīdi.

***Jāņem vērā, ka ne visi termini ir piemērojami visām sugām vai sēklu shēmām.***

**10. Sertifikācijai piemērotās sugas**

To shēmā(-ās) iekļauto sugu šķirnes, kuru sēklas var sertificēt kā hibrīdus, ir norādītas attiecīgajā shēmā.

### 11. Vecākaugu materiāls

Mazākā vienība, kuru izmanto uzturētājs, lai uzturētu vecākaugu šķirnes vai līnijas, un no kuras ar krustošanas palīdzību iegūst visas hibrīdās šķirnes sēklas.

### 12. Vecākaugu līnija

#### 12.1. Inbredlīnija

Inbredlīnija ir pietiekami viendabīga un stabila līnija, kura iegūta vai nu pašapputes vai klonēšanas ceļā un ar kuru veikts selekcijas darbs vairākās secīgās paaudzēs, vai arī ar citām līdzīgām metodēm.

#### 12.2. “A” līnija

“A” līnija ir vīrišķi sterila, un to izmanto tikai kā sēklas vecākaugu.

#### 12.3. “B” līnija

“B” līnija ir vīrišķi auglīga līnija, kas izogēna ar “A” līniju. Pavairošanai to izmanto kā putekšņu vecākaugu, un tā spēj uzturēt vīrišķo sterilitāti “A” līnijā.

#### 12.4. Atjaunojošā līnija

Atjaunojošā līnija, ja to izmanto kā putekšņu vecākaugu, spēj atjaunot vīrišķi sterilas līnijas auglību.

#### 12.5. Pašneauglīga (PNA) līnija

Vīrišķi auglīga līnija, kas nespēj pašapputeksnēties.

#### 12.6. Pašauglīga (PA) līnija

Vīrišķi auglīga līnija, kas spēj pašapputeksnēties.

### 13. Citoplazmatiskā vīrišķā sterilitāte

Citoplazmatiskā vīrišķā sterilitāte rada vīrišķo sterilitāti sēklu sievišķajā vecākaugā, kuru izmanto hibrīdo šķirņu ražošanā. Faktors, kas ir centrēts citoplazmā un iedzimst pa sievišķo līniju, darbojas tikai tad, ja nav ziedputekšņus atjaunojošu gēnu, uz tādēļ ziedputekšņi nespēj pietiekami attīstīties.

### 14. Pašneauglība

Pašneauglība ir raksturīga dažām sugām, jo īpaši *Brassica*, un tā nozīmē vīrišķo un sievišķo līniju nespēju pašapputeksnēties.

### 15. Kastrācija

Putekšņlapu izplūkšana no sēklu vecākauga zieda pirms to atvēršanās, lai novērstu pašapputi.

### 16. Ķīmiskās hibridizācijas aģents (ĶHA)

Ķīmiska viela, ar kuru noteiktā augšanas stadijā, iedarbojoties uz potenciālu sēklas ražojošu vecākaugu, putekšņu veidošanās vai nu tiek apturēta, vai arī putekšņi pārstāj būt derīgi, padarot augus vīrišķi sterilus.

### 17. Sterilitāte

Sievišķo sēklas vecākaugu vīrišķās sterilitātes līmenis.

### 18. Hibrīdu veidi

#### 18.1. Vienkārša krustojuma hibrīds

Divu inbredlīniju krustojuma pirmā paaudze.

#### 18.2. Divkārša krustojuma hibrīds

Divu vienkāršu krustojuma hibrīdu pirmā paaudze.

#### 18.3. Trīskārša krustojuma hibrīds

Inbredlīnijas un vienkārša krustojuma hibrīda pirmā paaudze.

#### 18.4. Daudzkārša krustojuma hibrīds

Inbredlīnijas vai vienkārša krustojuma hibrīda un atvērtās apputeksnēšanās vai sintētiskā komponenta krustojuma pirmā paaudze.

#### 18.5. Starpšķirņu hibrīds

No divu brīvas apputes šķirņu bāzes sēklām izaudzētu augu krustojuma pirmā paaudze.

### 19. Hibriditāte (šķirnes tīrība, tikai attiecībā uz labību)

Kopējais hibrīdu skaits sēklās, tostarp F1 hibrīdi, kas neatbilst F1 hibrīdajai šķirnei, neņemot vērā pašsējas sēklas un citu šķirņu sēklas.

### 20. Pirmsbāzes sēklas (paredzētas hibrīdo šķirņu ražošanai)

Sēklas, kuras atbilst attiecīgajiem shēmas nosacījumiem un par kuru ražošanu saskaņā ar pieņemto šķirnes vai līnijas uzturēšanas praksi atbild uzturētājs, un kuras ir paredzētas bāzes sēklu ražošanai. Tajās iekļautas sēklas, kas paredzētas, lai ražotu:

a) sintētisko komponentu;

b) citoplazmatisko vīrišķi sterilo līniju (CVS);

c) uzturošo līniju CVS līnijas saglabāšanai;

d) vienkāršā krustojuma hibrīdu putekšņu vecākaugu.

### 21. Bāzes sēklas (paredzētas hibrīdo šķirņu ražošanai)

Sēklas, kuras, kā to apstiprina oficiāla pārbaude, atbilst attiecīgajiem shēmas nosacījumiem un par kuru ražošanu saskaņā ar vispārpieņemto šķirnes vai līnijas uzturēšanas praksi atbild uzturētājs, un kuras ir paredzētas hibrīdas šķirnes sertificētu sēklu ražošanai. Tajās ietilpst sēklas, kas paredzētas inbreda līniju, “A” līniju, “B” līniju, kā arī citoplazmatiskās vīrišķās sterilitātes sistēmā izmantoto sterilo vīrišķo, uzturošo un atjaunojošo līniju ražošanai.

|  |
| --- |
| **Labības sēklu shēmas** gadījumā tā ietver sēklas, kas paredzētas, lai iegūtu citoplazmatiski vīrišķi sterilu vienkārša krustojuma hibrīdu, (sintētiskos) putekšņu vecākaugus, ko izmanto vienkāršā krustojuma hibrīda auglības atjaunošanai; sēklas vecākaugus, ko apstrādā ar ĶHA (skatīt iepriekš 16. punktā), putekšņu vecākaugus, ko izmanto ar ĶHA apstrādāto augu apputeksnēšanai un specifisku rudzu CVS līniju sēklu un putekšņu vecākaugu maisījumu. |

### 22. Sertificētas sēklas (hibrīdo šķirņu audzēšanai)

22.1. Sēklas, kas ir hibridizācijas pirmā un vienīgā paaudze un ir paredzētas pārtikas, graudu, šķiedras, eļļas vai lopbarības ražošanai pēc vajadzības. Tām jāatbilst attiecīgās shēmas nosacījumiem, un šo norādījumu izpilde jāapstiprina oficiālā pārbaudē.

22.2. Ražojot divkārša, trīskārša vai daudzkārša krustojuma hibrīdu, valsts pilnvarotā iestāde var pārklasificēt sertificētās sēklas par bāzes sēklām, lai tās izmantotu kā putekšņu vecākaugus vai kā sēklas vecākaugus, ja kultūraugi atbilst bāzes sēklām noteiktajiem attiecīgajiem izolācijas un šķirnes tīrības nosacījumiem un ja tas apstiprināts oficiālā pārbaudē.

22.3. Hibrīdo rudzu šķirnēm hibrīdās sertificētās sēklas ražo maisījumā, kurā sievišķie un vīrišķie augi ir proporcijā, kas atbilst uzturētāja sniegtam aprakstam.

### 23. Šķirņu kombinācija

No noteikta apputeksnētāja atkarīgas hibrīdās šķirnes sertificētu sēklu apvienojums ar viena vai vairāku specifisku apputeksnētāju šķirņu sertificētām sēklām, sēklas mehāniski apvienojot proporcijās, ko nosaka par uzturēšanu atbildīgā persona, ja par šādu apvienošanu paziņots valsts pilnvarotajai iestādei.

### 24. No apputeksnētāja atkarīga hibrīdā šķirne

Šķirņu kombinācijas vīrišķi sterilais komponents.

### 25. Apputeksnētājs

Putekšņus veidojošais komponents šķirņu kombinācijā.

### 26. Vienas un tās pašas sugas šķirņu maisījumi

Šķirņu maisījumi, kas iegūti, apvienojot vienas un tās pašas sugas šķirņu sertificētas sēklas proporcijās, ko nosaka ražotājs, ja par šādu apvienošanu paziņots valsts pilnvarotajai iestādei.

### 27. “Deklarēts” attiecībā uz sēklas neto vai bruto svaru vai sēklu skaitu nozīmē “kā norādījis ražotājs”

**2. kopīgais pielikums  
Sertifikātu un sēklu partiju atsauces numuri**

1. Vēlams, lai starptautiskajā tirdzniecībā atsauces numuriem būtu izstrādāts standartizēts modelis, lai tos varētu ērtāk identificēt.

2. Sertificēšanas valsti norāda, izmantojot ISO-3166-1 triju burtu kodu. Ja valstī ir vairāk nekā viena valsts pilnvarotā iestāde, jāpievieno attiecīgie sākuma burti, tomēr tad jāraugās, lai nerastos pretruna ar iepriekšminēto kodu.

3. Pārējo atsauces numura daļu izmanto, lai sēklu partiju atšķirtu no citām tajā pašā valstī ievāktām partijām. Parasti ir ērti veidot atsauces numurus, kas sastāv no vienāda ciparu skaita. To var panākt, iepriekš izvērtējot, kāds sēklu partiju skaits varētu tikt sertificēts, un sākot ar attiecīgo daudzumu nuļļu. Piemēram, ja izsniedzamo sertifikātu skaits visticamāk nepārsniegs 9 999, pirmajam no tiem piešķir numuru 0001, desmitajam – 0010 utt. Jāraugās, lai atsauces numuri, kas dažādām sēklu partijām piešķirti dažādos gados, nebūtu maldinoši (ražas gadu var norādīt ar burtu).

**3. kopīgais pielikums  
ESAO etiķetes vai sēklu saiņojumu marķējuma specifikācijas**

### 1. Apraksts

**1.1. *Tips.*** Etiķetes var būt *vai nu* pašlīmējošas, *vai arī* tādas, kas nav pašlīmējošas. Informācija var būt uzdrukāta vienā vai abās pusēs.

**1.2. *Forma.*** Etiķetes ir taisnstūrveida.

**1.3. *Krāsa.*** Etiķetēm jābūt šādās krāsās:

|  |  |
| --- | --- |
| - pirmsbāzes sēklas (*nepiemēro cukurbiešu / lopbarības biešu sēklām*) – | baltā krāsā ar violetu diagonālu svītru; |
| - bāzes sēklas – | baltā krāsā; |
| - sertificētu sēklu 1. paaudze – | zilā krāsā; |
| - sertificētu sēklu 2. un turpmākās paaudzes  (*nepiemēro cukurbiešu / lopbarības biešu sēklām*) – | sarkanā krāsā; |
| - līdz galam nesertificētas sēklas – | pelēkā krāsā. |

Uz visām sarkanas krāsas etiķetēm un visām pelēkas krāsas etiķetēm sertificētu sēklu 2. un turpmākajām paaudzēm norāda attiecīgās paaudzes numuru.

|  |
| --- |
| **Pazemes āboliņa un līdzīgu sugu sēklu shēmā** jauktu paaudžu sertificētām sēklām lieto apzīmējumu “jauktas paaudzes”. |

Vienu etiķetes galu vismaz 3 cm joslā iekrāso melnā krāsā, pārējo etiķeti atstājot krāsainu. Mazākiem iesaiņojumiem (kuru neto svars nepārsniedz 2 kg) minimālais attālums no melnā krāsā iekrāsotās joslas drīkst būt mazāks, ja atsauce uz ESAO sēklu shēmu ir viegli salasāma.

**1.4. Materiāls.**Izmantotajam materiālam jābūt pietiekami izturīgam, lai lietošanas laikā to nevarētu sabojāt.

### 2. Atsauce uz ESAO shēmu

Atsauci uz ESAO shēmu uzdrukā angļu *un* franču valodā etiķetes melnajā joslā vai sēklu saiņojuma ārpusē (skatīt 9.1.2. noteikumu). Uzraksti ir šādi – “OECD Seed Scheme” un “Système de l'OCDE pour les Semences”.

### 3. Informācija uz etiķetes

3.1. ***Norādāmā informācija*** *(informāciju, kas prasīta cukurbiešu / lopbarības biešu sēklu shēmā, skatīt turpmāk).* Etiķetes krāsainajā daļā (baltajā, zilajā, sarkanajā vai pelēkajā) ar melniem burtiem norāda šādu informāciju:

- valsts pilnvarotās iestādes nosaukumu un adresi,

- sugu (nosaukumu latīņu valodā),

- šķirnes nosaukumu (vai sinonīmu),

- kategoriju (pirmsbāzes, bāzes vai sertificētas sēklas, 1., 2. vai cita paaudze),

- partijas atsauces numuru (skat. 2. kopīgo pielikumu),

- deklarēto neto vai bruto svaru vai deklarēto sēklu skaitu,

- unikālu sērijas numuru, ar kuru identificē katru etiķeti,

- ražotājvalsti (ja sēklas iepriekš ir bijušas apzīmētas kā līdz galam nesertificētas sēklas), ražošanas reģionu (vietējām šķirnēm),

- atzīmi par pārsaiņošanu un atkārtotu etiķetēšanu (ja piemērojams).

*Līdz galam nesertificētu sēklu* etiķetē pievieno norādi

“Not Finally Certified Seed” [līdz galam nesertificētas sēklas].

*Pirmsbāzes sēklu* etiķetē norāda paaudžu skaitu pirms sertificētu sēklu 1. paaudzes.

|  |
| --- |
| 3.1.1. Tikai **Labības sēklu shēmas** hibrīdajai šķirnei bāzes sēklu etiķetē var norādīt, vai no tās ir paredzēts iegūt putekšņus veidojošos vecākaugus vai sēklas ražojošos vecākaugus. Ja šādu sēklu vecākaugu materiāls ir šķirne, kas iekļauta shēmai atbilstošajā oficiālajā nacionālajā šķirņu sarakstā, norāda tās nosaukumu. Pēc izvēles var norādīt arī galarezultātā iegūtās hibrīdās šķirnes nosaukumu. Ja vecākaugu materiāls nav iekļauts šādā sarakstā, galarezultātā iegūtās hibrīdās šķirnes nosaukumu norāda, pievienojot vārdu “komponents”. Jāpievieno vecākaugu materiāla nosaukums; pēc vēlēšanās to var norādīt, izmantojot kodu. Sertificētu sēklu etiķetē jābūt hibrīdās šķirnes nosaukumam, pievienojot vārdu “hibrīds”. |

|  |
| --- |
| 3.1.2. Tikai **Stiebrzāļu un tauriņziežu sēklu shēmā** sēklām, kas audzētas laukos ar vismazāko izolācijas attālumu, kas norādīts Stiebrzāļu un tauriņziežu sēklu shēmas 1. pielikuma 2.1. punktā, pievieno šādu paziņojumu –  “Further multiplication not authorised” [tālāka pavairošana nav atļauta]. |

|  |
| --- |
| 3.1.3. Tikai **Cukurbiešu un lopbarības biešu sēklu** **shēmas** gadījumā etiķetes krāsainajā (baltajā, zilajā, sarkanajā vai pelēkajā) daļā melnā drukā norāda šādu informāciju:  - valsts pilnvarotās iestādes nosaukumu un adresi,  - vārdus “Sugar Beet” (cukurbietes) vai “Fodder Beet” (lopbarības bietes),  - šķirnes nosaukumu (vai sinonīmu),  - sēklu aprakstu (viendīgsta, kalibrētas vai dabiskas sēklas),  - kategoriju (bāzes vai sertificētas sēklas),  - partijas atsauces numuru (skat. 2. kopīgo pielikumu),  - deklarēto neto vai bruto svaru vai deklarēto sēklu skaitu,  - unikālu sērijas numuru, ar kuru identificē katru etiķeti,  - ražotājvalsti (ja sēklas iepriekš ir bijušas apzīmētas kā līdz galam nesertificētas sēklas),  - atzīmi par pārsaiņošanu un atkārtotu etiķetēšanu (ja piemērojams).  Līdz galam nesertificētu sēklu etiķetē pievieno norādi  - “Not Finally Certified Seed” [līdz galam nesertificētas sēklas].  Informācija, ko norāda īpašajās etiķetēs sēklām, kuras vēl nav līdz galam sertificētas (skatīt 7.9. noteikumu), ir tāda pati kā bāzes sēklu vai sertificētu sēklu gadījumā. |

3.2. Atvēlētajam laukumam un burtu lielumam jābūt pietiekami lielam, lai etiķeti varētu viegli izlasīt.

3.3. Ja informāciju neizdzēšami norāda uz saiņojuma, informācijas izkārtojumam un iezīmētajai platībai pēc iespējas jāatgādina etiķete.

#### 3.4. Papildu informācija uz oficiālās etiķetes

3.4.1. Oficiālā papildu informācija. Jebkuru tādu vietu etiķetē, kurā nav 3.1. punktā norādītās informācijas, var izmantot papildu informācijas izvietošanai atbilstoši valsts pilnvarotās iestādes ieskatiem. Tomēr šāda informācija jānorāda, izmantojot burtus, kuru izmērs nepārsniedz obligātās informācijas norādei izmantotos burtus. Tai jābūt ļoti konkrētai un jāattiecas tikai uz sēklām, kas ir sertificētas saskaņā ar ESAO sēklu shēmu. Etiķeti vai saiņojuma laukumu, uz kura neizdzēšami norādīta obligātā informācija, nedrīkst izmantot reklāmas izvietošanai.

3.4.2. Neoficiāla papildu informācija. Pēc ražotājvalsts pilnvarotās iestādes ieskatiem oficiālās etiķetes perifērijā, neoficiālā laukumā, kurš nepārsniedz 20 % no etiķetes kopējā laukuma un kura virsraksts ir “Non-official information” [neoficiāla informācija], var izvietot neoficiālu informāciju (izņemot reklāmas materiālus).

### 4. Valodas

Visu informāciju sniedz vai nu angļu, vai franču valodā, izņemot atsauci uz shēmu, kam jābūt gan angļu, gan franču valodā, kā tas iepriekš norādīts 2. punktā. Ja to uzskata par vēlamu, var pievienot tulkojumu jebkurā citā valodā.

## 4. kopīgais pielikums Sertifikāta paraugs un analīžu rezultāti

**A) Sertifikāta paraugs**

Sertifikātā jānorāda visa turpmāk minētā informācija, bet teksta izkārtojumu var izvēlēties valsts pilnvarotā iestāde.

### Sertifikāts, kas izdots saskaņā ar ESAO *(norādīt nosaukumu)* shēmu šķirņu sertifikācijai sēklu apritei starptautiskajā tirdzniecībā

Sertifikāta izdevējas valsts pilnvarotās iestādes nosaukums

Partijas atsauces numurs:

Suga:

Šķirne: (apzīmējums vai sinonīms)

Norāde par pārsaiņošanu un atkārtotu etiķetēšanu: (ja piemērojams)

Deklarētais partijas svars:

Saiņojumu skaits: (ja sēklu partija tiks saiņota pēc sēklu skaita, saiņojumu skaitu drīkst nenorādīt)

Sēklu partija ar šo atsauces numuru ir ražota saskaņā ar ESAO *(norādīt nosaukumu)* sēklu shēmu un ir apstiprināta vai apstiprināta pagaidu kārtībā kā:[[5]](#footnote-5)

|  |  |
| --- | --- |
| - pirmsbāzes sēklas | (baltas krāsas etiķete ar violetu diagonālu svītru); |
| - bāzes sēklas | (baltas krāsas etiķete / pelēkas krāsas etiķete); |
| - sertificētu sēklu 1. paaudze | (zilas krāsas etiķete / pelēkas krāsas etiķete); |
| - sertificētu sēklu ...[[6]](#footnote-6) paaudze | (sarkanas krāsas etiķete / pelēkas krāsas etiķete). |

Paraksts (vai līdzvērtīgs elektronisks pilnvarojums)

Vieta un datums

## B) Analīzes rezultāti

Laboratorijas analīžu rezultāti, ja vien iespējams, jāizsniedz starptautiskā sēklu partijas sertifikātā, kas ir oranžā krāsā un kas piešķirts saskaņā ar Starptautiskās sēklu kontroles asociācijas (*ISTA*) noteikumiem.

Valstis, kas nevēlas izmantot šo sertifikātu tā, kā to izdod asociācija, to var izmantot kā paraugu laboratorijas analīžu rezultātu atspoguļošanai atbilstoši shēmas noteikumiem un norādījumiem. Paraugu kopiju var saņemt, rakstot uz:

International Seed Testing Association (ISTA)

Zürichstrasse 50

CH-8303 Bassersdorf

Šveice

Tālrunis: +41 1 838 60 00

Fakss: +41 1 838 60 01

E-pasta adrese: ista.office@ista.ch

*ISTA* izdoto sertifikātu drīkst lietot tikai tās valstis, kam asociācija ir devusi pilnas tiesības to darīt. Pārējām valstīm, kas izmanto sertifikātu kā paraugu rezultātu atspoguļošanai, jānodrošina, ka ir skaidri redzams, ka tās neizdod oranžo sertifikātu. Piemēram, sertifikātā nedrīkst norādīt atsauci uz *ISTA*, un sertifikāts nedrīkst būt uz oranža papīra.

## 5. kopīgais pielikums Nosacījumi darbībām, ko sēklu sertifikācijas procesā oficiālā uzraudzībā veic pilnvarotas personas un laboratorijas

**A) Sēklas lauka apskate, ko oficiālā uzraudzībā veic pilnvaroti inspektori**

1. Gadījumos, kad tiek ražotas sertifikācijai piemērotas sēklas, valsts pilnvarotā iestāde oficiālā uzraudzībā var pilnvarot neoficiālus inspektorus veikt lauka apskates. Šīs apskates uzskata par līdzvērtīgām oficiālajām apskatēm, ja ievēroti turpmāk minētie nosacījumi.[[7]](#footnote-7)

2. Ja apskati veic pilnvaroti inspektori, tiem ir nepieciešama atbilstoša kvalifikācija, kas iegūta tāda paša veida mācībās, kādas apguvuši oficiāli inspektori, vai arī viņu kompetences līmenim jābūt apstiprinātam oficiālos eksāmenos. Pilnvarotie inspektori dod zvērestu vai paraksta paziņojumu, ka tie apņemas ievērot noteikumus, kas attiecas uz oficiālām apskatēm.

3. Ja laukus apskata pilnvaroti inspektori, daļa šo lauku ir vēlreiz jāpārbauda oficiāliem inspektoriem. Kontrolpārbaužu proporciju nosaka valsts pilnvarotā iestāde, lai atbilstoši novērtētu pilnvaroto inspektoru darbu. Šai proporcijai ir jābūt vismaz pieciem procentiem.

4. Valsts pilnvarotās iestādes nosaka sankcijas par oficiālā uzraudzībā veiktu pārbaužu noteikumu pārkāpumiem. Noteiktajām sankcijām ir jābūt efektīvām, samērīgām un preventīvām. Sankcijās var paredzēt pilnvaru atņemšanu pilnvarotajiem inspektoriem, kas atzīti par vainīgiem oficiālo pārbaužu noteikumu pārkāpšanā ar iepriekšēju nodomu vai aiz neuzmanības. Šāda pārkāpuma gadījumā anulē pārbaudīto sēklu sertifikāciju, ja vien nevar pierādīt, ka šādas sēklas joprojām atbilst visām attiecīgajām prasībām.

## B) Sēklu paraugu ņemšana (tostarp saiņojumu noslēgšana un marķēšana) un sēklu analīze, ko oficiālā uzraudzībā veic pilnvarotas personas vai laboratorijas

### 1. Principi

1.1. Valsts pilnvarotā iestāde var pilnvarot personas, kas nav tieši un vienīgi tās pakļautībā, oficiālā uzraudzībā ņemt paraugus saskaņā ar shēmu (šīs personas turpmāk tiek sauktas par “sēklu paraugu ņēmējiem”). Lai veiktu sēklu analīzi saskaņā ar shēmām, var pilnvarot arī laboratorijas.

1.2. Paraugu ņemšanu, sēklu saiņojumu noslēgšanu un marķēšanu var uzticēt pilnvarotām personām. Turpmāk izklāstītie noteikumi attiecas arī uz shēmu noteikumos un norādījumos iekļautajiem punktiem par sēklu paraugu ņemšanu, sēklu saiņojumu noslēgšanu un marķēšanu, kā arī sēklu analīzi.

1.3. Uzskata, ka valstis, kas sertifikācijas gaitā veic pilnvarošanas procedūras, ir izpildījušas visus shēmas noteikumus un norādījumus, tostarp saistības par atbilstību vai stingru atbilstību.

1.4. Valsts pilnvarotās iestādes nedrīkst liegt atļauju pavairot sēklas ārpus to izcelsmes valsts, pamatojoties tikai uz to, ka valstī, kurā sēklas ir paredzēts pavairot, pilnvarojums ir piešķirts personai vai laboratorijai bez oficiāla statusa.

### 2. Darbības lauks

Pilnvarojums var attiekties uz visu ESAO šķirņu sarakstā iekļaujamo ģinšu un sugu sēklu sertifikāciju valsts pilnvarotās iestādes noteiktajos ietvaros – darbībām, sugām, sēklu kategorijām, personām, sēklu ražošanas uzņēmumiem un laboratorijām.

### 3. Paraugu ņemšana no sēklu partijām

#### 3.1. Pilnvarotie sēklu paraugu ņēmēji

3.1.1. Sēklu paraugus ņem paraugu ņēmēji, ko šim mērķim pilnvarojusi valsts pilnvarotā iestāde, pamatojoties uz 3.1.2.–3.1.5. punktā minētajiem nosacījumiem.

3.1.2. Sēklu paraugu ņēmējiem ir jābūt nepieciešamajai tehniskajai kvalifikācijai, kas iegūta mācībās, kuras organizētas atbilstoši nosacījumiem, ko izvirza oficiāliem sēklu ņēmējiem, un ir apstiprināta oficiālos eksāmenos.

3.1.3. Viņi ņem sēklu paraugus saskaņā ar pašreiz pieņemtajām starptautiskajām metodēm, ko atzinusi valsts pilnvarotā iestāde.

3.1.4. Par sēklu paraugu ņemšanas telpu un aprīkojuma atbilstību šim mērķim valsts pilnvarotajai iestādei ir jāsniedz oficiāls atzinums tās pilnvarojuma ietvaros.

3.1.5. Sēklu paraugu ņēmēji ir:

a) neatkarīgas fiziskas personas vai

b) personas, ko nodarbina fiziskas vai juridiskas personas, kuru darbība nav saistīta ar sēklu ražošanu, sēklu audzēšanu, sēklu apstrādi vai sēklu tirdzniecību, vai

c) personas, ko nodarbina fiziskas vai juridiskas personas, kuru darbība ir saistīta ar sēklu ražošanu, sēklu audzēšanu, sēklu apstrādi vai sēklu tirdzniecību.

Gadījumā, kas norādīts c) apakšpunktā, sēklu paraugu ņēmējs var ņemt paraugus tikai no sava darba devēja vārdā ražotajām sēklu partijām, ja vien starp viņa darba devēju, sertifikācijas pieteikuma iesniedzēju un valsts pilnvaroto iestādi nav citas vienošanās.

#### 3.2. Oficiālā uzraudzība

3.2.1. Sēklu paraugu ņēmēju darbība notiek atbilstošā valsts pilnvarotās iestādes uzraudzībā, un tajā attiecīgi iekļauta kontrolparaugu ņemšana un procesa uzraudzība. Ja paraugu ņemšana notiek automatizēti, uzraudzībā ir iekļauta valsts pilnvarotās iestādes atbilstoši veikta pārraudzība, kas ietver regulāras speciālo zināšanu un to izmantošanas pārbaudes. Pārbaudes veic paraugu ņemšanas vietā paraugu ņemšanas laikā.

3.2.2. Daļai sēklu partiju, kas ir pieteiktas oficiālai sertifikācijai, kontrolparaugus ņem oficiāli sēklu paraugu ņēmēji. Kopumā šajā daļā pēc iespējas vienmērīgi jābūt pārstāvētām fiziskajām un juridiskajām personām, kas sēklas pieteikušas sertifikācijai, bet to var arī izvēlēties, lai pārliecinātos par konkrētiem gadījumiem, kas vieš šaubas. Šai proporcijai ir jābūt vismaz pieciem procentiem. Kontrolparaugi nav jāņem no sēklu partijām, kuru paraugi ir ņemti automatizētā veidā.

### 4. Sēklu analīze

#### 4.1. Pilnvarotās laboratorijas

4.1.1 Sēklu testēšanu veic sēklu testēšanas laboratorijās, ko šim mērķim pilnvarojusi valsts pilnvarotā iestāde, pamatojoties uz 4.1.2.–4.1.5. punktā minētajiem nosacījumiem.

4.1.2. Laboratorijai jābūt iekārtotai telpās, un tajā ir jābūt aprīkojumam, ko valsts pilnvarotā iestāde savu pilnvaru ietvaros ir oficiāli atzinusi par apmierinošu sēklu testēšanas vajadzībām.

4.1.3. Laboratorijā ir jābūt atbildīgajam analītiķim, kas tieši atbild par tehniskajām darbībām laboratorijā un kam ir nepieciešamā kvalifikācija sēklu testēšanas laboratorijas darba tehniskajai vadībai. Laboratorijas analītiķim ir jābūt nepieciešamajai tehniskajai kvalifikācijai, kas iegūta mācībās, kas organizētas atbilstoši nosacījumiem, ko izvirza oficiāliem sēklu analītiķiem, un ir apstiprināta oficiālos eksāmenos.

4.1.4. Sēklu testēšanu laboratorijā veic saskaņā ar pašreiz pieņemtajām starptautiskajām metodēm, ko atzinusi valsts pilnvarotā iestāde.

4.1.5. Laboratorija ir:

a) neatkarīga laboratorija vai

b) sēklu uzņēmumam piederoša laboratorija.

Gadījumā, kas norādīts b) apakšpunktā, laboratorijā var testēt sēklas tikai no tā uzņēmuma vārdā ražotajām sēklu partijām, kam šī laboratorija pieder, ja vien starp sēklu uzņēmumu, sertifikācijas pieteikuma iesniedzēju un valsts pilnvaroto iestādi nav citas vienošanās.

#### 4.2. Oficiālā uzraudzība

4.2.1. Sēklu testēšanu laboratorijā atbilstoši uzrauga valsts pilnvarotā iestāde. Uzraudzībā ir iekļauta kontrolanalīžu veikšana un regulāras pārbaudes, lai pārliecinātos par speciālajām zināšanām, to izmantošanu, rezultātu apstrādi un reaģēšanu uz neatbilstību.

4.2.2. Daļai sēklu partiju, kas ir pieteiktas oficiālajai sertifikācijai, veic kontroltestus, testējot tās oficiāli noteiktajā kārtībā. Kopumā šajā daļā pēc iespējas vienmērīgi jābūt pārstāvētām fiziskajām un juridiskajām personām, kas pieteikušas sēklas sertifikācijai, bet to var arī izvēlēties, lai pārliecinātos par konkrētiem gadījumiem, kas vieš šaubas. Šai proporcijai ir jābūt vismaz pieciem procentiem.

4.2.3. Valsts pilnvarotā iestāde salīdzina oficiāli testēto sēklu paraugus ar paraugiem no tās pašas sēklu partijas, kas testēti oficiālā uzraudzībā. Salīdzinājumā iekļauj vismaz testu rezultātus attiecībā uz analītisko tīrību un dīgtspēju.

## 6. kopīgais pielikums Kārtība, kādā shēma ir paplašināma, lai lauka apskates vajadzībām tajā iekļautu šķirnes, kas tiek pētītas iekļaušanai nacionālajā sarakstā

**1.** Attiecībā uz šķirni, kas tiek pētīta iekļaušanai nacionālajā sarakstā, sēklu pavairotājas valsts pilnvarotā iestāde var veikt lauka apskati saskaņā ar šādiem nosacījumiem:

a) ja to ir īpaši lūdzis šķirnes selekcionārs, kad sēklu pavairošana notiek valstī, kurā veic izpēti, un

b) ja izpētes valsts pilnvarotā iestāde izpētes valstī ir izteikusi lūgumu sniegt palīdzību, kad pavairošana notiek ārpus šīs valsts.

Ja pavairošana notiek izpētes valstī [1.a) gadījums], lauka apskati veic valsts pilnvarotā iestāde saskaņā ar tiem pašiem noteikumiem kā attiecībā uz reģistrētām šķirnēm. Iestāde pārbauda pavairošanai izmantotās pirmsbāzes vai bāzes sēklu šķirnes identitāti; šķirnes tīrību pārbauda lauka apskatē, izmantojot pieejamās tehniskās specifikācijas; kad šķirne ir reģistrēta nacionālajā sarakstā, atbilstošos gadījumos veic galīgo sertifikāciju.

Ja pavairošana notiek ārpus izpētes valsts [1. b) gadījums], piemēro 2.–6. punktā minētos noteikumus.

**2.** Lūgums sniegt palīdzību attiecas tikai uz lauka apskati, lai pārliecinātos par atbilstību sēklu ražošanas noteikumiem saskaņā ar ESAO shēmu prasībām.

**3.** Par pavairošanai izmantotās pirmsbāzes un bāzes sēklu šķirnes identitātes pārbaudi ir atbildīga valsts pilnvarotā iestāde tajā valstī, kurā tiek veikti testi, lai noteiktu šķirnes atšķirīgumu, viendabīgumu un stabilitāti.

**4.** Veicot lauka apskati, šķirnes tīrību pārbauda, izmantojot šķirnes pagaidu aprakstu, kas pamatojas uz šķirnes atšķirīguma, viendabīguma un stabilitātes testiem un ko nodrošina valsts pilnvarotā iestāde izpētes valstī.

**5.** Par galīgo sertifikāciju atbild izpētes valsts pēc tam, kad šķirne ir reģistrēta nacionālajā sarakstā.

**6.** Saskaņā ar valsts pilnvarotās iestādes lēmumu izpētes valstī, vienojoties ar šķirnes uzturētāju, ar pavairošanas valstī ražotajām sēklām rīkojas vienā no turpmāk minētajiem veidiem.

● Sēklu nosūta uz izpētes valsti galīgajai sertifikācijai. Šajā gadījumā sēklām saskaņā ar ESAO noteikumiem piešķir pelēku etiķeti, uz kuras ir norādīts šķirnes pagaidu apzīmējums un uzraksts “Not Finally Certified Seed – Variety Still Under Registration Testing” [Līdz galam nesertificēta sēkla. Šķirne tiek testēta reģistrācijai].

● Sēklas galīgi sertificē valsts pilnvarotā iestāde pavairošanas valstī pēc tam, kad šķirne ir reģistrēta saskaņā ar ESAO noteikumiem, un tās oficiālais nosaukums ir tas, kuru norādījusi valsts pilnvarotā iestāde reģistrācijas valstī.

**7.** Hibrīdo šķirņu gadījumā 1.–6. punktā minētie nosacījumi attiecas arī uz vecākaugu komponentiem.

## 7. kopīgais pielikums Minimālās prasības, lai pilnvarotu sertificētu stiebrzāļu sēklu maisījumu ražošanu apritei starptautiskajā tirgū

### 1. Sugu un šķirņu piemērotība iekļaušanai sertificētu stiebrzāļu sēklu maisījumā

Jebkura šķirņu kombinācija, kas iekļauta to šķirņu sarakstā, kas piemērotas sertificēšanai saskaņā ar ESAO Stiebrzāļu un tauriņziežu sēklu shēmu, Pazemes āboliņa un līdzīgu sugu sēklu shēmu un Labības sēklu shēmu, var veidot sertificēšanai piemērotu stiebrzāļu sēklu maisījumu. Var pievienot jebkuru šķirni, kas iekļauta to šķirņu sarakstā, kuras drīkst sertificēt saskaņā ar Sorgo sēklu shēmu, Krustziežu un citu eļļas vai šķiedru sugu sēklu shēmu un Kukurūzas sēklu shēmu, un maisījums vēl joprojām būs sertificēšanai piemērots stiebrzāļu sēklu maisījums.

### 2. Sēklu partijas, ko drīkst iekļaut sertificētā stiebrzāļu sēklu maisījumā

Sertificētā stiebrzāļu sēklu maisījumā drīkst iekļaut tikai tādas sēklu partijas, kas ir iepriekš sertificētas saskaņā ar ESAO Stiebrzāļu un tauriņziežu shēmas, Pazemes āboliņa un līdzīgu sugu shēmas un Labības sēklu shēmas noteikumiem.

### 3. Sēklu maisījumu ražotājiem uzņēmumiem (= sēklu maisījumu ražotājiem) izvirzītās prasības

Valsts pilnvarotā iestāde pieprasa, lai sēklu maisījumu ražotāji būtu:

a) uzstādījuši maisīšanas iekārtas, kas nodrošina gatavā maisījuma viendabīgumu,

b) izstrādājuši atbilstošas procedūras visām maisīšanas darbībām,

c) noteikuši atbildīgo personu, kas tieši atbild par maisīšanu,

d) aizpildījuši sēklu maisījumu un to paredzamās izmantošanas (lopbarībai, apzaļumošanai, augsnes saglabāšanai) reģistru.

### 4. Maisīšanas un saiņošanas kontrole

4.1. Maisīšana un saiņošana ir jāveic oficiāla vai pilnvarota paraugu ņēmēja uzraudzībā, kas atskaitās valsts pilnvarotajai iestādei.

4.2. Maisīšana ir jāveic tā, lai nodrošinātu, ka maisījumā nevar nonākt sēklas no partijām, ko nav paredzēts tajā iekļaut, un ka iegūtais maisījums ir pēc iespējas viendabīgs.

4.3. Stiebrzāļu sēklu maisījumu saiņojumi, kuros ir maza izmēra sēklas un sēklas, kas pēc izmēra līdzinās kviešu vai lielākām sēklām, nedrīkst pārsniegt 40 kg.

### 5. Sēklu maisījumu ražošanas pārbaude

5.1. Sēklu maisījumu ražošanas pārbaudi veic valsts pilnvarotā iestāde.

5.2. Pārbaude notiek, veicot:

a) katras sastāvdaļas identitātes un kopējā svara kontroli, vismaz izlases veidā pārbaudot oficiālās etiķetes, ar kurām ir identificēti sēklu saiņojumi, un

b) maisīšanas operāciju, tostarp gatavo maisījumu, izlases pārbaudi.

### 6. Stiebrzāļu sēklu maisījumu marķēšana un plombēšana

6.1. Atbilstošās maisījumu etiķetes jāpiestiprina katram saiņojumam.

6.2. Etiķetes minimālais izmērs ir 110 mm x 67 mm. Maziem iesaiņojumiem (kuru neto svars nepārsniedz 2 kg) etiķete drīkst būt mazāka, ja vien informācija uz etiķetes ir labi salasāma.

6.3. Etiķete ir zaļā krāsā.

6.4. Saiņojums ir atbilstoši jāaizplombē.

6.5. Stiebrzāļu sēklu maisījuma saiņojuma oficiālās etiķetes saturs ir šāds:

6.5.1. maisījuma nosaukums (ja tāds ir);

6.5.2. sēklu maisījums paredzēts......................................................................

(piemēram, velēnai, zālājam, pastāvīgām ganībām, ganībām, dabas aizsardzībai, ...);

6.5.3. pilnvarotās iestādes nosaukums un adrese;

6.5.4. partijas atsauces numurs;

6.5.5. oficiālās plombas uzlikšanas mēnesis un gads;

6.5.6. unikāls sērijas numurs, ar kuru identificē katru etiķeti;

6.5.7. deklarētais neto vai bruto svars vai deklarētais sēklu skaits;

Ja ir norādīts svars un ir izmantotas pesticīdu granulas, granulētas vielas vai citas cietās piedevas, tad jānorāda šo piedevu īpašības, kā arī tīro sēklu svara un kopsvara aptuvenā attiecība.

6.5.8. sastāvdaļas atbilstoši sugai.

Maziem saiņojumiem (kuru neto svars nepārsniedz 2 kg) uz saiņojuma var norādīt sastāvdaļām atbilstošās sugas.

6.6. Papildu informācija, kas jāsniedz *par katru maisījuma sastāvdaļu*:

6.6.1. suga (nosaukums latīņu valodā);

6.6.2. šķirnes apzīmējums (vai sinonīms);

6.6.3. sēklu partijas atsauces numurs;

6.6.4. procentos izteikts svars maisījumā.

Šī informācija [kas norādīta 6.6.1.–6.6.4. punktā] par katru sastāvdaļu jānorāda valsts pilnvarotās iestādes izsniegtajā sertifikātā vai etiķetē.

Maziem saiņojumiem (kuru neto svars nepārsniedz 2 kg) šī informācija jānorāda uz etiķetes vai saiņojuma.

### 7. Pieraksti par stiebrzāļu sēklu maisījumiem

7.1. par katru maisījumu (maisījuma ražotājam) jāsaglabā šādi pieraksti:

7.1.1. maisījuma atsauces numurs un maisījuma nosaukums (ja tāds ir);

7.1.2. sastāvdaļu sugas un šķirnes;

7.1.3. maisījumā iekļauto sēklu partiju atsauces numuri;

7.1.4. katras sastāvdaļas proporcionālais svars;

7.1.5. informācija uz maisījuma etiķetēm;

7.1.6. maisījuma kopējais svars;

7.1.7. maisījuma ražotājam jāsaglabā katras maisījumā iekļautās partijas sēklu testa sertifikāta kopija.

7.2. Šie pieraksti ir jāveic tādā veidā, kas ļauj identificēt un pārbaudīt katra maisījuma sastāvdaļu autentiskumu. Tiem jābūt pieejamiem pēc valsts pilnvarotās iestādes pieprasījuma.

7.3. Valsts pilnvarotā iestāde regulāri pārbauda ražotāju pierakstus par stiebrzāļu sēklu maisījumiem.

### 8. Stiebrzāļu sēklu maisījumu analīze

8.1. Tā kā stiebrzāļu sēklu maisījumu analīze ir laikietilpīga un maisījumā var būt vairākas vienas un tās pašas sugas šķirnes, visiem stiebrzāļu sēklu maisījumiem, kas ir sertificēti saskaņā ar ESAO Stiebrzāļu un tauriņziežu shēmas noteikumiem, analīzi neveic.

8.2. Valsts pilnvarotā iestāde oficiālā kārtībā ņem kontrolparaugus un veic kontroltestus daļai no tās teritorijā ražotajiem stiebrzāļu sēklu maisījumiem, lai nodrošinātu atbilstību sertifikācijas noteikumiem.

### 9. Sertifikāta paraugs

Sertifikātā jānorāda visa turpmāk minētā informācija, bet teksta izkārtojumu var izvēlēties valsts pilnvarotā iestāde pēc saviem ieskatiem.

### Sertifikāts stiebrzāļu sēklu maisījumam, kas izdots saskaņā ar ESAO shēmu, lai sertificētu sēklu šķirnes apritei starptautiskajā tirdzniecībā

Valsts pilnvarotā iestāde, kas izdevusi sertifikātu:

Partijas atsauces numurs:

Partijas sastāvs:

|  |  |  |  |
| --- | --- | --- | --- |
| **Suga** | **Šķirne** | **Sēklu partija** | **Procentos izteiktais svars maisījumā** |
|  | **Atsauces numurs** | |

1.

2.

3.

(..)

Deklarētais partijas svars:

Saiņojumu skaits: (ja sēklu partija tiks saiņota pēc sēklu skaita, saiņojumu skaitu drīkst nenorādīt)

Sēklu partija ar šo atsauces numuru ir ražota saskaņā ar ESAO sēklu shēmu un ir apstiprināta.

Paraksts (vai līdzvērtīgs elektronisks pilnvarojums):

Vieta un datums:

1. Attiecīgā iestāde var būt atbildīga par reģionu, un var būt vairākas šādas iestādes. [↑](#footnote-ref-1)
2. Piemēram, Starptautiskās jaunu augu šķirņu aizsardzības savienības (*UPOV*) pārbaudes vadlīnijas. [↑](#footnote-ref-2)
3. Piemēram, *UPOV* pārbaudes vadlīnijās. [↑](#footnote-ref-3)
4. Saskaņā ar shēmām sertificējamo sugu sarakstu apstiprina un – vajadzības gadījumā – pārskata ikgadējā sanāksmē. Šo sarakstu iedalījumos pa shēmām publicēs Šķirņu sarakstā. [↑](#footnote-ref-4)
5. Lieko svītrot. [↑](#footnote-ref-5)
6. Ierakstīt paaudzes numuru. [↑](#footnote-ref-6)
7. Pašlaik ES nav iespējams veikt pirmsbāzes sēklu un bāzes sēklu lauku apskates, ko oficiālā uzraudzībā veiktu pilnvaroti inspektori. Kultūraugiem ārpus ES, ko audzē pirmsbāzes sēklu un bāzes sēklu eksportam uz ES, veic oficiālas lauku apskates, lai nodrošinātu atbilstību EK noteikumiem un standartiem. Par noteikumiem par sēklu eksportu uz ES, skat. ec.europa.eu/food/plant/plant\_propagation\_material/equivalence\_requirements\_non-eu/index\_en.htm, un jo īpaši Padomes Lēmumu 2003/17/EK. [↑](#footnote-ref-7)